Heger, Eduard, poslanec NR SR (2018-10-18):
Ďakujem veľmi pekne. Nemusíte sa obávať, nebudem tu pri každom zákone, ale tieto prvé tri sú také dôležitejšie, ku ktorým určite teda chcem sa vyjadriť. A tento, v tomto zákone skôr chcem položiť viacero otázok, pretože naozaj prichádza novinka. A tá novinka je v tomto zákone, že sa zavádza tzv. identifikačná látka, ktorá sa bude primiešavať do minerálnych olejov – inými slovami do palív – na to, aby sme vedeli nejakým spôsobom zabezpečiť, že z tohto paliva bola odvedená spotrebná daň. Je to niečo podobné, prirovnal by som to možno ku kolkom, ktoré poznáte na fľašiach s alkoholom, s tvrdým alkoholom. Tuto to bude, samozrejme, v samotnom palive, lebo neviete dať, samozrejme, kolok na palivo. Je to téma, ktorá vyvoláva otázniky, a tie by som chcel položiť. Ale predtým, ako prejdem k tým otázkam, by som chcel aj možno poukázať na to, lebo tento zákon má opäť ambíciu byť zákon, ktorý je v kategórii boja proti daňovým únikom a pozitívny dopad by mal byť, keď príde do platnosti, a teda nabehne na ten režim, tak 57 mil. ročne, ak som to dobre čítal v dôvodovke. Ale pozeral som si aj rozpočet na najbližšie tri roky a musím povedať, že nevidel som tam – a teraz neviem, či došlo len k nejakej chybe –, že sa to nejako nepremietlo do samotného rozpočtu, ale tam tie nárasty sú nasledovné. Ako dobre, ja by som to možno chcel uviesť aj kvôli tomu, aby sme videli, že aké nárasty boli. Pardon? (Reakcia ministra.) Aha, dobre, pán minister to vysvetlí, ja len teda pre poslucháčov v pléne. Takže z roku 2017 na rok 2018 je nárast 50 mil. v rozpočte v spotrebných daniach. V 2018 a v 2019 je 58, v 2019 na 2020 52 a z 2020, 2021 46. Čiže neviem, ale však vysvetlíte, dobre. To je veľmi dobré, ďakujem veľmi pekne, budem rád. Teraz vlastne ešte predtým opäť, ako sa zamyslíme nad tým, že ideme zavádzať identifikačnú látku, ktorá by mala pomôcť s bojom proti daňovým únikom, by ma zaujímala možno nejaká taká analýza vyhodnotenia súčasných mechanizmov, ktoré máme, pretože vieme, že táto oblasť alebo tento sektor je tiež sektor, ktorý je zaujímavý a treba, aby si ho štát sledoval a zavádzal rôzne opatrenia. Sme súčasťou aj medzinárodnej databázy, kde vlastne sa deje, ak to správne chápem, nejaký taký ten, jak u nás máme kontrolný výkaz pre DPH v rámci Slovenska, tak v rámci tej medzinárodnej databázy funguje to isté, že vy keď nakúpite vlastne nejaké palivo v zahraničí, dá sa to do systému a vlastne my to vieme dohľadať, že koľko presne nakúpil, a máme vlastne prístup k tým výkazom. Čo je, myslím, že veľmi dobré, kiež by takéto niečo fungovalo aj ešte na úrovni, teda pre sektor DPH. Ale toto je napr. to ďalej, udeľujú sa licencie teda jednotlivým prevádzkovateľom alebo distribútorom a tak ďalej, jednotlivé samotné pumpy majú certikovaný hladinomer a tak. Čiže by ma zaujímalo, že prečo je potrebné pristúpiť k takémuto kroku a že čo v tých nástrojoch, ktoré máme, už nie je funkčné, kde sa teda dejú tie daňové úniky, aby sme museli pristúpiť k tomuto kroku. Nehovorím, že nepristupujme k tomu kroku, ja len hovorím, že po správnosti by som očakával, že príde nejaká štúdia alebo nejaká analýza, ktorá vysvetlí, že toto je problém. Na základe identifikácie problémov sme hľadali riešenie a toto vyšlo ako najlepšie riešenie pre toto a pre toto. Ja som totižto sa pozeral, že kde všade sa takýto spôsob používa, a dopátral som sa k tomu teda zatiaľ, že iba na Slovinsku, čiže nie je to zatiaľ nejaký prvok, ktorý by bol všeobecne používaný. A neviem, ako dlho s tým majú skúsenosť, a teda ideme do niečoho nového. Dobre, ideme to testovať, môžme, ale – opäť – očakával by som k tomu možno viacej podkladových dát. Teraz by som si rád prešiel v krátkosti ten samotný zákon a budem klásť také konkrétnejšie otázky. Neviem, do akej miery teda, pán minister, budete vedieť na ne zodpovedať, ale bolo by fajn možno potom; no, však to už sa nejako dohodneme. Ale samotný zákon teda hovorí o tom, že bude sa používať identifikačná látka a podrobnosti o požiadavkách na vlastnosti identifikačnej látky ustanoví všeobecne záväzný predpis, ktorý vydá ministerstvo. Čiže ak to správne chápem, bude nejaký záväzný predpis, ktorý povie, čo presne, ako tá identifikačná látka má vyzerať. Ďalej v ods. 3 § 8 sa hovorí, že označovať minerálny olej uvedený podľa § a tak ďalej identifikačnou látkou je možno len v daňovom sklade. Tu sa chcem opýtať, že čo to znamená. To znamená, že daňový sklad na Slovensku bude musieť spôsobiť to, respektíve tam sa bude diať to primiešavanie tej identifikačnej látky? Pretože, aby sme si to vedeli prakticky predstaviť, vy máte minerálny olej, čiže palivo, ktoré nakúpite v Rakúsku, v Nemecku, kdekoľvek na Slovensku, ale aby ste tam primiešali tú látku, musíte mať na to technológiu, prirodzene, že to sa nerobí len tak, že nalejem v kanistroch niekde do nejakej nádrže. Potrebujem, aby sa to distribuovalo a podobne, takže je s tým určite spojená nejaká technológia. A chcem sa teda opýtať, ak to správne chápem na základe tohto znenia, tak tie daňové sklady by mali byť vybavené technológiou, kde budú primiešavať túto identifikačnú látku, a preto sa pýtam, že vlastne ako bude ten reťazec vyzerať. Lebo dnes vieme, že niektorí distribútori mohli nakúpiť palivo v zahraničí, vozili ho priamo na, či už svojim dodávateľom na čerpacie stanice a podobne Teraz to chápem tak, a to je tá otázka, že bude musieť vyzdvihovať vlastne to palivo z daňového skladu na Slovensku a odtiaľ ho distribuovať po Slovensku. Čo v takom prípade, ak nakupoval zo zahraničia? Čiže čo, dovezie si to palivo zo zahraničia do daňového skladu, tam si to nechá zmiešať s tou identifikačnou látkou a potom si to odváža? Čiže toto sú také možno technikálie, ale dosť dôležité, lebo ak by to tak bolo, tak to vlastne vstupuje do toho ďalší článok v tom reťazci, čo môže spôsobiť jednak zvýšené náklady, ale aj procesne je to náročnejšie. Takže toto je ďalšia vec. Potom, odberateľ identifikačnej látky je osoba uvedená v § 9, 21, 25, ktorá chce uvádzať na daňovom území do daňového voľného obehu minerálny olej. Viac-menej to je to, čo som spomínal. Ďalšiu otázočku, ktorú tu mám, výrobca identifikačnej látky. Toto je asi to najdôležitejšie, teda ak to správne chápem, tak bude jeden výrobca identifikačnej látky, ktorého vyberie nejaká komisia zriadená ministerstvom financií. Myslím, že ešte ďalej je to v zákone špecifikované a ešte sa k tomu asi dostaneme, ale teda vyberieme na základe nejakého výberového konania, vyberieme jedného dodávateľa, ktorý teda to bude môcť dodávať na obdobie najviac troch rokov. Okej, dobre, čiže bude tu výhradný dodávateľ tej identifikačnej látky aj na základe nejakých parametrov. Tu je však v ods. 2 spomenuté v písm. a) bod 4, že preukáže, že, on musí; takto, finančné riaditeľstvo môže uzatvoriť zmluvu o výrobe identifikačnej látky len s osobou, ktorá spĺňa tieto podmienky. Zrozumiteľné. Za a) preukáže, že identifikačná látka, písm. 4, nemení vplyvom času svoj rozptyl v minerálnom oleji. Toto je asi to najkľúčovejšie, pretože je dôležité, aby tá identifikačná látka bola stála. Nemôžete kúpiť minerálny olej, v ktorom kúpite s identifikačnou látkou a po troch dňoch, preženiem to, samozrejme, zrazu sa vyprchá táto identifikačná látka. Tá by vyprchať teda určite nemala, lebo na základe nej vieme určiť, že bolo z nej zaplatené spotrebná daň a že teda bol zakúpený legálny minerálny olej, o čo nám vlastne ide pri výbere. No a teraz sa chcem opýtať, že akým spôsobom sa bude toto preukazovať, že teda nemení vplyv a vplyvom času svoj rozptyl. Lebo vieme z histórie, neviem, či to bola červená nafta, že s týmto problém bol, však dobre, bolo to technologicky ďalej, teda že historicky dozadu. Dnes sme pokročili, čiže predpokladám, že sa to dá preukázať, ale teda neviem, či to patrí do zákona, ale určite by ma zaujímalo, že akým spôsobom sa teda bude toto preukazovať. Myslím si, že aj z hľadiska sektora je to veľmi dôležité. Na účely výberu výrobcu identifikačnej látky zriadi finančné riaditeľstvo komisiu, to, čo som hovoril. Členmi komisie sú zástupcovia odberateľov identifikačnej látky, myslím, že veľmi fajn, asi opäť tu bude veľmi dôležité, aby to zastúpenie bolo namiešané dobre tej komisie, aby mohli všetci hráči na trhu nejakým spôsobom vidieť do toho procesu výberu. Lebo zoberme si, tento výrobca identifikačnej látky vlastne bude vstupovať do palív, do tých minerálnych olejov všetkým, či už výrobcom, distribútorom, alebo predajcom. A preto je dôležité, keďže tá látka bude neviditeľná, ale teda je dôležité naozaj mať istotu, že tá látka jednak nebude meniť vplyv, teda časom nezmení, nevyparí sa, alebo tak by som povedal. A po druhé, čo je veľmi dôležité, a toto mňa zaujíma ako užívateľa, spotrebiteľa, že do akej miery môžme mať garanciu v tom, že tá identifikačná látka nebude zasahovať do chodu motora. Teraz ako motorista hovorím, aj keď teda predpokladám, že to budú malé časti, malé percentá alebo promile objemu, ale nejakým spôsobom teraz; ja chápem, že keď to bude certifikované, tak to bude musieť spĺňať všetky predpoklady na to, aby to nepoškodilo chod auta, tak. Ale ide mi o to, že akým spôsobom vieme preukázať a kontrolovať, že tá látka je stála, lebo aj keď som pozeral neskôr v tom zákone, a teda ešte na to poukážem, tak ak to správne chápem, výrobca tej látky odovzdá tú látku finančnej správe, tá to odovzdá tomu, kto to bude miešať, tá to namieša a odovzdá to distribútorovi, alebo neviem teda, či sa to bude miešať aj priamo u výrobcov. Ale ak by to malo tak byť, tak potom asi len u slovenských. U tých zahraničných, neviem si predstaviť, že napríklad v Rakúsku OMV, že teraz oni si, vyvezieme si, alebo ten, kto bude chcieť dodávať, si vyvezie tú látku, dodá to v Rakúsku do OMV, namiešajte mi nejakú šaržu a ja si to potom zoberiem na Slovensko, neviem. Zaujímalo by ma teda odpoveď na to. Ale potom je to, že povedzme si, že tá identifikačná látka nebude dobrá, že bude šarža, ktorá nebude dobrá. Teraz otázka je, že môže sa to zistiť až priamo na tom predajnom mieste, že to začína spôsobovať problémy. Začne sa to skúmať, prídu nejaké reklamácie, začne sa to skúmať a teraz kto bude vlastne postihnutý a aká bude možnosť nároku na odškodnenie, pretože tak ako tá zmluva bude stáť, tak bude vlastne medzi štátom a výrobcom tej identifikačnej látky. A teraz, či štát preberá zodpovednosť za nekvalitu identifikačnej látky, a v takom prípade môžme očakávať, že keby niečo takéto bolo, tak vlastne to bude mať dopad na priamo na štát, na financie štátu, alebo preberá zodpovednosť ten výrobca identifikačnej látky a akým spôsobom bude naňho prenesená táto zodpovednosť. Tuto máme ďalšie, finančné riaditeľstvo vyhlási... Ešte je tu zaujímavá vec, a toto ma zaujalo, že finančné riaditeľstvo, to je ods. 8., finančné riaditeľstvo vyhlási novú obchodnú verejnú súťaž na uzatvorenie zmluvy o výrobe identifikačnej látky najmenej 12 kalendárnych mesiacov pred uplynutím lehoty uvedenej v zmluve o výrobe identifikačnej látky, alebo ak výrobca identifikačnej látky nesplní teda nejaké parametre. Čiže znamená to, že keď je na tri roky, tak automaticky sa vyhlasuje súťaž 12 mesiacov predtým, čiže automaticky sa bude každé tri roky robiť výberové konanie, alebo bude mať nárok na automatické predĺženie, ak neporuší tie parametre, ktoré sú tam stanovené, ktoré nie sú nijako, keď to bude robiť poctivo, tak nemá dôvod, prečo by prišiel o tú licenciu. Čiže toto ma zaujíma, že či sa bude robiť napriek tomu, že sme spokojní povedzme s výrobcom, robí dobre, či sa aj tak urobí, alebo sa neurobí a bude mať automaticky prolongáciu. Pýtam sa to aj preto, lebo z tohto by vyzeralo, ak by to bola automatická prolongácia, že by to viac-menej bol biznis pre jednu firmu, ktorá, keď to bude robiť dobre, tak ho má vlastne garantované, čo treba posúdiť. Je tam ešte taký možno procesný, že ak som to správne pochopil, tak procesne to funguje tak, že teda ten dodáva; výrobca identifikačnej látky to vždy dodá, alebo nie ani dodá. Ten odberateľ si to bude vyzdvihovať priamo u toho výrobcu identifikačnej látky, jak to správne chápem, ale dokladovo to pôjde cez finančnú správu. Že do akej miery je potrebné, aby tie doklady, že či to je kvôli zodpovednosti, alebo kvôli kontrole, že musí ten výrobca ako keby papierovo dodať finančnej správe a finančná správa to vlastne dodá tomu, kto to bude miešať, že keď si to fyzicky aj tak odoberá priamo od toho výrobcu identifikačnej látky. Na tú reklamáciu, to som sa vlastne pýtal, čiže toto je tiež ďalšia taká technická otázka. A myslím, že to je, to je viac-menej všetko. Ešte počkajte tuto. (Rečník skúmal podklady v počítači.) Tam sú ešte potom také ohľadom testovaní a podobne, ale to všetko s tým súvisí, že možno to bude naozaj sa dať vysvetliť pár vetami a tým pádom je to všetko, odstrániť. Ja sa pýtam preto, aby sme naozaj mali istotu aj ako užívatelia, že táto identifikačná látka nebude zasahovať a nemusíme sa obávať poškodenia motorového vozidla v prípade, že by bola vyrobená nekvalitne. Čiže tá kontrola kvality je tam naozaj veľmi dôležitá, a preto ma zaujíma, lebo v tom zákone to nie je až tak vyšpecifikované konkrétne. Po druhé, stálosť, samozrejme, pýtam sa na to z pohľadu výberu daní. A to prvé, čo som kládol, teda tá opodstatnenosť toho, keďže vstupujeme do novinky, ktorá tu je a ide priamo do samotného paliva. Takže toto sú také základné otázky, ktoré mi z toho vyvstávajú a analýza tých súčasných nástrojov. A teda to posledné, čo som sa pýtal ako prvé, že ako sa to premietne do rozpočtu. Ďakujem veľmi pekne, skončil som.